  Анжелика Тихонова корреспондент Шаркан ёросысь Мишкин черкогуртын 80 интылы выль ясли-сад усьтӥзы. Со сярысь элькун тӧролэн но кивалтэтлэн пресс-службазы ивортӥз. «Демография» йӧскалык ӵектос улсын пуктэм выль юртэ туала тӥрлык, шудонъёс но вань кулэ луись арбериос басьтӥзы. Ясли-садын вӧл-вӧл группаос, сиён пӧран висъет, крезьгуръя но спортъя залъёс. Ужасьёс но тырмыт кутэмын ини. Та дыре выль ясли-садэ 61 пиналъёс ветло. Соос понна куинь группаос ужало, нош тулыслы ньылетӥзэ усьтозы на. Нылпи садэ 1,5 аресысен 7 аресозь пиналъёсты кутон азьланьтӥське. Шаркан ёросын оглом 10 нылпи садъёс но школа дорозь дышетонъя группаосын тямыс школаос ужало. Отчы 1 сюрс 154 пиналъёс ветло. Мишкин черкогуртын 46 интылы чаклам нылпи садлэн кык юртъёсыз вал. Но СанПиН-лэн куронъёсызлы тупамтэенызы но интызы пичиен отчы вань пиналъёсты кутыны ӧз быгатэ. Нош табере, выль ясли-сад усьтӥськемен, 2021-тӥ арлы черодын сылӥсь 1,5 аресысен вань нылпиослы инты сюроз. Куинь ар ӵоже ми дышетон ужъюртъёсын инфраструктураез умоятонъя рос-прос уж нуиськом. Кылем арын Шарканын 80 интылы выль ясли-сад усьтӥм, туннэ – озьы ик 80 интылы Мишкин черкогуртын, нош али 2022-тӥ арын Сосновка черкогуртын 50 интылы ясли-сад пуктыны ужкагазъёс люкаськом Василий Туров, Шаркан ёросысь дышетонъя управленилэн кивалтӥсезЭшшо одӥг яслиез уже кутыса, ёросын резерв кылдоз. Удмуртиысь кивалтэт но дышетонъя но тодосъя министерство нылпи садъёсын 100 процентэзлы пиналъёслы инты кылдытонъя азьмуртлэсь косонзэ нуналмысь быдэсъяло. Туннэ нуналлы 12 муниципалитетъёс косонэз быдэстӥзы ини, шумпотымон, Шаркан ёрос соос пӧлын. Нош ар пумозь черодъёс 20 муниципалитетъёсын ворсамын луозы Элеонора Симушкина, Удмуртиысь дышетонъя но тодосъя министерствоысь огъя но школа дорозь дышетонъя ёзэтэн кивалтӥсьТодэ вайытом, озьы ик таяз арняе Воткаын 80 интылы ясли-сад усьтӥзы.  Тегъёс: Дышетон Шаркан нылпиос Удмуртия дӥськут лэсьтськон  